מירנדה קוסגרוב

ביוגרפיה

קוסגרוב נולדה בלוס אנג'לס, קליפורניה שבארצות הברית למשפחה נוצרית ממוצא אנגלי, אירי וצרפתי. הוריה הם טום, בעל עסק ניקוי יבש, וכריס (לבית קייסי). בגיל שלוש החלה קוסגרוב לשיר במסעדת "Taste of L.A" (הטעם של לוס אנג'לס). סוכן כישרונות שאכל במסעדה התרשם ממנה כשראה אותה שרה ורוקדת, והחליט להחתים אותה בסוכנות שלו. היא ציינה שכאשר הסוכן ניגש אליה ואל אימה עבור הצעת דוגמנות, היא "אף פעם לא חשבה על להיות שחקנית" ו"הייתה ברת מזל". לאחר הבחירה לקחת את ההצעה, היא הופיעה בפרסומות טלוויזיה עבור מקדונלד'ס וMello Yello ודיגמנה. בגיל שבע, החליטה קוסגרוב כי היא "אוהבת לעשות את זה" והחלה לעבור אודישנים עבור תפקידי קולנוע וטלוויזיה.

2001-2006: פריצת דרך ב"דרייק וג'וש"

ההופעה הטלוויזיונית הראשונה של קוסגרוב (פרט לפרסומות בהן השתתפה) הייתה כשדובבה את לאנה לאנג בת ה5 בסמולוויל ב-2001. ב-2003 התקיימה ההופעה הראשונה של קוסגרוב בסרט, עם יציאתו של הסרט "רוק בבית ספר". בסרט זה היא גילמה את סאמר הת'וואי, ילדה צעירה עם שאפתנות גדולה ומשמעת עצמית שמוצאת את עצמה מווסתת את טבע נשמתו החופשית של המורה החדש באמצעות כך שהיא מתמנת להיות מנהלת להקת הרוק של הכיתה. "רוק בבית ספר" היה גם ללהיט שובר קופות שגרף מעל $131,282,949 בכל רחבי העולם וגם הצלחה קריטית, בזכות העובדה שקיבל ניקוד של 91 אחוז בRotten Tomatoes. המשחק של קוסגרוב בסרט היה מהולל, בהתחשב בעובדה שדייוויד אנסן מNewsweek תיאר אותו כמדויק. מירנדה תיארה איך זה לעבוד עם ג'ק בלאק: "בשבוע הראשון זה היה כזה, 'אלוהים אדירים! זה ג'ק בלאק!' אבל אחריי שבועיים זה היה פשוט בסדר. הוא מצחיק מאוד. לפעמים הבמאי היה אומר 'ג'ק, אסור לך לגרום להם לצחוק כל כך הרבה'." היא תיארה את הסצנה בה הייתה צריכה לנסות לשיר באופן לא יפה כבתור סצנה קשה מאוד. היא אמרה ש:"אני קיבלתי שיעור באורך 45 דקות מג'ים או'רורק מסוניק יות' באיך לשיר רע. אני לומדת שירה כבר חמש שנים, אז להתחיל לשיר לא יפה היה קשה. הבמאי אמר שוב ושוב 'תנסי לשיר אפילו גרוע יותר, מירנדה', אז זה היה מוזר"
ב-2004 קוסגרוב קיבלה את תפקיד הטלוויזיה הבכיר הראשון שלה כשהיא השיגה תפקיד ראשי בסדרת ניקלודיאון דרייק וג'וש, לצד דרייק בל וג'וש פק. בסדרה, היא שיחקה את מייגן פרקר, האחות הקטנה והערמומית של שתי הדמויות הראשיות. בשנה זו, קוסגרוב בנוסף לכך דיבבה ככוכבת אורחת בפרק ספיישל של הסדרה המצוירת "מה חדש, סקובי דו?", כמו כן, היא גם הופיעה כאורחת באחד הפרקים של העונה החמישית של ככה זה בחיים, בתפקיד הדמות ג'סיקה. ב-2005, הוענק לקוסגרוב התפקיד של מאנץ' בסרטו של ערוץ דיסני "הנה בא פיטר כותנה". בסרט, קוסגרוב דיבבה עכברה נקבה שג'וניור ופלאטר מצילים אותה מנץ ולאחר מכן מצטרפת להרפתקה ששתי הדמויות חייבות לעבור. יתר על כן, קוסגרוב גם דיבבה כאורחת בקומדיה המצוירת לילו וסטיץ': הסדרה בשני פרקים. ב-2005 שובצה קוסגרוב שוב לצד כוכב דרייק וג'וש, דרייק בל, בסרט "שלך, שלי ושלנו", שם שיחקה את ג'וני. הסרט הורגש קלות בקופות הקולנועים עם סכום סוף שבוע הפתיחה בסך $17,461,109 בארצות הברית. לאחר מכן הגיעה הופעתה השלישית של קוסגרוב על מסכי הקולנוע, בסרט "Keeping Up With The Steins", שקיבל ביקורות ומשובים שליליים. הסרט גם היה כישלון בקופות הקולנועים.

קוסגרוב בנוסף קיבלה תפקיד בסרט הדי-וי-די "The Wild Stallion" (סוס הרבעה הפראי) והופיעה באופן חד פעמי בסדרות טלוויזיה שונות של ניקלודיאון. ההופעה הראשונה מכל אלו הייתה בזואי 101. מאוחר יותר הופיעה קוסגרוב כאורחת בלא מדהימה, עם הדמות הראשית של אמה רוברטס. בפרק גילמה ילדה קטנה ומתוקה ששמה קוסמינה. במקביל, קוסגרוב כבר הייתה בעיצומי ההכנות של קומדיית המצבים שלה, iCarly, שיצאה ב-8 בספטמבר 2007. באותו החודש שודר הפרק האחרון של דרייק וג'וש. יוצר הסדרה, דן שניידר, תיאם את הסדרה החדשה עם תחום ההתעניינות של בני הנוער ברשת בימים אלו. הדבר הייחודי בסדרה הוא שמעריצים יכולים לשלוח סרטונים משלהם והם צפויים להיות מוצגים בסדרה. קוסגרוב תיארה את היבט השתתפות הצופים בסדרה: "כששמעתי לראשונה על הרעיון, חשבתי שזה כל כך מגניב. אם הייתי רואה טלוויזיה בבית, הייתי רוצה לשלוח סרטון". בקיץ של 2008, הסדרה דורגה במקום השלישי הגבוה ביותר בדמוגרפית 9–14. הפרק "מצילים את הטלוויזיה" הפך לפרק הבידור הנצפה ביותר בטלוויזיה ביוני 2008. הופעת הבכורה של קוסגרוב בתור אמנית הקלטה החלה עם הוצאת שיר הנושא של איי קרלי, "Leave It All to Me" (תשאירו את הכל לי), בשיתוף עם דרייק בל. השיר גם הושק כסינגל בשני בדצמבר, 2007. ביוני 2008, קולומביה רקורדס הוציאו את iCarly Soundtrack (הפסקול של איי קרלי), שכולל בתוכו ארבעה שירים המבוצעים על ידי קוסגרוב. ביצועיה זכו לביקורות חיוביות ממבקרי המוזיקה. והגיע למקום הראשון במצעד אלבומי הילדים של בילבורד. הסינגל הבא שהושק, "Stay My Baby", נכשל בהגעה למצעדים כלשהם, אך ההשקה השלישית שלה, "About You Now" (לגביך עכשיו) הגיעה למקום ה-47 במצעד הבילבורד הוט 100.
בדצמבר 2008, הוצאה גרסת כיסוי של השיר "Christmas Wrapping" בביצועה על מנת לקדם את פרק הספיישל באורך שעה "חג מולד שמח, דרייק וג'וש". ב-3 בפברואר 2009 שחררה קוסגרוב את המיני אלבום "About You Now" זהו מיני אלבום שבו 5 סינגלים בלבד, 2 מהם רמיקסים לסינגלים קיימים. כדי לקדם את הסרט המונפש גשם של פלאפל שיצא באותה השנה, קולומביה רקורדס הוציאו את הסינגל "Raining Sunshine" (שמש גשמית) עם וידאו קליפ נלווה באוגוסט 2009. בנוסף, בשנה זו זכתה קוסגרוב בכינוי "טירונית הפופ של MTV" על ידי הערוץ. ב-2010 עבדה עם כותבי השירים המטריקס, דוקטור לוק, מקס מרטין, לי הייווד ודניאל ג'יימס עבור אלבום הבכורה שלה. בראיון לMTV ציינה כי "רוב האלבום הוא שמח, כיפי ומלווה ברוק העצמת נשים, חוץ מבלדה אחת שהיא דיי עצובה." הסינגל הראשון מהאלבום שלה, "Kissin U" (מנשקת אותך), הושק בתוכנית הרדיו של ראיין סיקרסט ב-12 במרץ 2010. האלבום, ששמו Sparks Fly (ניצוצות עפים) הושק באפריל 2010 והגיע למקום השמיני בבילבורד 200. בשנה זו החלה להיות הפרזנטורית של חברת הקוסמטיקה "Neutrogena". ב-17 במרץ 2010, דווח כי חתמה על הסכם לשחק ב26 פרקים נוספים של איי קרלי. זאת ועוד, ביולי 2010 דובבה את מארגו בסרט גנוב על הירח.
בינואר 2011, חשפה קוסגרוב כי שמו של המיני-אלבום הבא שלה יהיה "High Maintenance" (תחזוקה גבוהה), והשיקה את הסינגל הראשון מתוכו. השיר, "Dancing Crazy" (רוקדים בטירוף) נכתב על ידי מקס מרטין, שלבאק ואבריל לאבין והופק על ידי מרטין ושלבאק. בחלוף שלושה שבועות שלו באוויר, השיר הגיע למקום 40 בשירי המבוגרים הטובים ביותר של בילבורד. ב-22 בינואר 2011 החל סיבוב ההופעות הראשון של קוסגרוב, "Dancing Crazy Tour" שהתקיים בצפון אמריקה. הסבב התקיים על מנת להרים את מכירות האלבום הראשון שלה. המופע התחיל בקנזס סיטי, מיזורי והסתיים בקטרינג, אוהיו. קוסגרוב רצתה להאריך במטרה לתמוך באלבום המיני השני שלה, "High Maintenance" ולכן המשיכה לסבב נוסף הנקרא "Dancing Crazy Summer Tour" ב-15 ביולי 2011. הסבב התקיים בארצות הברית ובקנדה והוצג גם בפסטיבלי מוזיקה או בירידים. ב-11 באוגוסט 2011, קוסגרוב שברה את הקרסול שלה בתאונת דרכים ליד ונדלייה באילינוי. כשבוע לאחר מכן פירסמה קוסגרוב שלאור המקרה ובהמלצת רופא, סיבוב ההופעות מבוטל. ב-24 בינואר 2012, הוציאה קוסגרוב את פסקול הiCarly השני במספרו, iSoundtrack II, שהופק על ידי דוקטור לוק. ב-17 במאי 2012, פורסם כי העונה השביעית (בישראל נחשבת לחמישית) תהיה האחרונה לאיי קרלי. ב-14 ביולי 2012 יצאה קוסגרוב לסיבוב ההופעות הקצר "Summer Tour". הסבב כלל ארבע הופעות והתרחש בארצות הברית פרט להופעה האחרונה ב-31 באוגוסט באותה השנה, שהתרחש באיי בהאמה. הפרק האחרון של איי קרלי, iGoodbye (להתראות) שודר לראשונה ב-23 בנובמבר 2012.

2013-היום: התמקדות במשחק ודיבוב

ב-15 בפברואר 2013 התבשר כי קוסגרוב תככב ב"חברה בתרדמת", סדרת טלוויזיה שנכתבה על ידי ליז בריקסיוס עבור NBC, המבוססת על רומן בריטי הקרוי באותו השם. היה מתוכנן שקוסגרוב תגלם את אבי, הבת של קרן המתעוררת לאחר תרדמת של 20 שנה ומגלה כי יש לה בת. ב-19 במרץ 2013, נודע לתקשורת כי כריסטינה ריצ'י עזבה את צוות המשתתפים בתוכנית ושלהפקה יש מספר בעיות. מאוחר יותר, התוכנית בוטלה. קוסגרוב דובבה את מארגו פעם נוספת בסרט ההמשך של גנוב על הירח, גנוב על המיניונים, שהושק ב-5 ביוני 2013. בנוסף דובבה בסרטים הקצרים "גלגלים מתאמנים" בתור מארגו וב"בנות גרו" בתור סוואנה. בדצמבר היא חשפה ב"The Today Show" שהיא עובדת על אלבום חדש עם דוקטור לוק ואמורה לשחרר את הסינגל החדש שלה בקרוב. ב-2014 גילמה את הדמות הראשית בסרט המצויר "זנב עכבר" שיצא ב-10 בפברואר 2015. ביוני 2015 נבחרה קוסגרוב להקליט שבעה שירים חדשים בברודקאסט מיוזיק, אך הפרויקט בוטל. מוקדם יותר באותה השנה השתתפה בסרט האימה "הפולשים" לצד אוסטין באטלר, בגילום התפקיד רוס.
במאי 2015, קוסגרוב קיבלה תפקיד בקומדיית הפיילוט של NBC ששמה Crowded (דחוסים), שנוצרה על ידי סוזן מרטין ביחד עם המפיק בפועל שון הייז, שם גילמה את שיה, בוגרת תואר שלישי באסטרופיזיקה מהמכון הטכנולוגי של מסצ'וסטס, שאינה יודעת מה לעשות בחיים שלאחר המכללה, לכן היא מחליטה לחזור לגור בביתה עם אחותה ולגלות, ובמקביל מטריפה את הוריה. הסדרה הושקה ב-15 במרץ 2016 אבל בוטלה לאחר עונה אחת.
במרץ 2017, קוסגרוב לוהקה לקומדיית הפיילוט של NBC, "מרחפים" (Spaced Out) מבית היוצרים של אדם סזטיקייל וביל לורנס. בהמשך הרשת בחרה שהתוכנית לא תגיע למסכי הטלוויזיה.
בספטמבר 2018 השתתפה בסרטון המוזיקה של השיר "Happier" של הדי-ג'יי מרשמלו ולהקת הרוק "באסטיל".

חיים אישיים

קוסגרוב היא בת יחידה ולמדה בחינוך ביתי מכיתה ו' והלאה. ב-2011, היא התקבלה לאוניברסיטת ניו יורק ולאוניברסיטת דרום קליפורניה. בסופו של דבר היא החלה להגיע לאוניברסיטת דרום קליפורניה בסתיו 2012, כדי שתוכל להמשיך במשחק ולהישאר קרוב למשפחתה. היא ציינה כי שאיפותיה הגדולות הן ללמוד תיאטרון או כתיבה כחוג ראשי. בראיון של נובמבר 2012 עם לארי קינג, היא אמרה שהיא תלמד הסרטה כחוג ראשי.

פעילות

קוסגרוב היא תומכת פעילה של בית החולים סטריט ג'וד למחקרי ילדים בממפיס, טנסי. היא גם מבקרת בבתי חולים לילדים אחרים ומגדירה את חינוך דרך מוזיקה-לוס אנג'לס בתור אחת הצדקות האהובות עליה. היא הדוברת הלאומית של הליכת האר את הלילה, ארגון שיוצר מודעות לסרטן הדם ולוקמיה.